姜夔
送项平甫倅池阳
项侯声名天宇窄，与君俱是荆湖客。
向来相闻不相值，长安城中乃相识。
论文要得文中天，邯郸学步终不然。
知君笔墨与性合，妙处突过苏李前。
我知切切秋虫语，自诡平生用心苦。
神凝或与元气接，屡举似君君亦许。
西湖一曲古墙阴，清坐论诗夜向深。
见谓人间有公等，不知来者不如今。
乾坤虽大知者少，君不见古人拙处今人巧。
我徂山林口挂壁，如君合救狂澜倒。
石渠春水绿泱泱，阁下无人白日长。
万里江湖入归梦，子云不愿校书郎。
九华山色梅根渡，半日风帆即秋浦。
六条罕吏安用许，幸有千岩作诗侣。